UBERA ARANZETA (EH Bildu, 2017-03-03):
Egun on denoi.
Uriarte andrea, zintzotasun osoz diot eta inolako ironiarik gabe, oso gustura irtengo nintzela atril honetara Hezkuntza Sailaren lana txalotzera kontuak eskatzera irten beharrean. Baina berriro ere behartu nauzu azalpenak eskatzera. Ea behingoz azaltzen didazun Hezkuntza Sailak zer egitasmo dituen gure hezkuntza sistema hobetzeko, orain arte ez ditugulako egitasmo horiek ezagutzen.
Ez dugu ekimenik ikusi, ez dugu proposamenik ikusi, 2017ko Aurrekontuetan ere ez dugu berrikuntzarik ikusi, ezta plantilaren gehikuntzarik. Soilik titularrak, prentsaurrekoak, kanpaina mediatikoak irudikatzeko zerbaitetan ari zaretela ezertan ez zaretenean ari. Horren adibide bat atzoko prentsaurrekoa ere, Etorkinen II. Plana ez dakit zenbat aldiz jada prentsaurrean azaldu duzuen, berriro ere komunikatu duzue.
Eta horrela bata bestearen atzean, planak gora eta planak behera, planak inolako neurririk gabe, planak inolako baliabiderik gabe  - plan zaila - , irudikatzeko zerbaitetan ari zaretela, ezertan ari ez zaretenean. Eta mundu guztia haserraraztea lortu duzue. Mundu guztia haserre dago. Irakasleak, ikasleak, gurasoak. Hezkuntza komunitate osoa haserretu duzue.
Mobilizazioak eta grebak ditugu hilabete honetan. Ezaugarri eta izaera ezberdinetako eragileak bat egitea lortu duzue. Guztiak, dena delarik beraien ezaugarriak.
Guztiak, Heziberri bertan behera uztea nahi dute eta eskatzen dute, guztiek 2009tik indarrean dauden murrizketei buelta ematea aldarrikatzen dute. Ebaluazio sistema ordenatu eta aldatzea eskatzen dute. Plantilla areagotzea eskatzen dute, egonkortasuna eskatzen dute. Matrikulazio irizpideak aldatzea eskatzen dute.
Egoera ahulenean dauden ikastetxeei baliabideak bideratzea eskatzen dute. Egonkortzen ari zareten bi abiadurako hezkuntza sistemarekin bukatu nahi dute.
Guztiek, aho batez, argi, ezin ozenago. Elkarlana, negoziazioa, herri akordioa eskatzen dute, hezkuntzako mailaren izaera negoziatzailea berreskuratzea eskatzen dute, etorkizunera begiratzea eskatzen dute.
Eta guk ere hori nahi dugu. Elkarlana, negoziazioa, elkarrizketa nahi dugu, jarri eguna, jarri ordua eta eseriko gara mahai baten bueltan eta hitz egingo dugu, ezin dugulako jarraitu, ezin dugulako jarraitu, urteetan, urteetan herri honek, eragileek, irakasleek, ikasleek, gurasoek eraiki duten, auzolanean eraiki duten hezkuntza sistema galbidera eramaten.
Herri honek, aukera berdintasunean oinarritutako hezkuntza sistema behar du, gizarte bat behar du. Zeren gure hezkuntzan, lehen esan dudan bezala, zerbait baldin bada da, urteetako auzolanaren ondorioa da, eragile ezberdinek, ezaugarri desberdinketakoak eraiki dutena.
Baina zoritxarrez, Hezkuntza Sail honek uko egin dio, baztertu du, alboratu du elkarlana. Eta horren adibide dugu iraganeko legegintzaldia, lau urteetako ibilbidea eta legegintzaldi hasiera honetan ere, bide beretik ekin diozue zuen jardunari.
Ikasturte hasieran, irakasleek, zuzendaritzak izapide burokratikoetan korapilatu zenituzten, lortu zenuten zuzendaritza guztiek kexa formala helaraztea Hezkuntza Sailara. Hori lortu zenuten. Beken ordainketan atzerapena, eta gezurra da, asteazkenean esan zenuena Hezkuntza Batzordean, beken ordainketak aurreratu dituzuenik.
Lan eskaintza publikoa iragarri adostu gabe, hezkuntza maila informatzeko erabiliz eta azken erabakia ere korreo elektronikoz komunikatuz. Behin behineko tasa, % 38an eta ikusi dugu aurrekontuen memorian, ikusi dugu partidetan, ikusi dugu administrazioko Hezkuntza Sailaren plantila laburpenetan, plantilaren areagotzeik ez dago.
Matrikulaziorako, etxeko lanak egin gabe. Aurreko ikasturteko gabezia berberak. Iruzurrak erroldetan. Neurririk gabe bi abiaduretako ikastetxeen egoerari buelta emateko. (...) orekatzeko irizpiderik gabe, aniztasuna kudeatzeko neurririk gabe. Behar bereziak dituzten eta ikastetxe ahulenei behar dituzten baliabideak bideratu gabe, euren egoerari buelta emateko. Eta 2017ko Aurrekontuetan, beketan, garraioan, jantokietan, jaitsierak. Unibertsitate plana zuek adostu duzuena, bete gabe.
Momentuz behintzat, Espainiako inbertsioaren atzetik. Eta badakigu, badakigu dena ez dela inbertsioa, baina bai, garrantzitsua da eta badakigu inbertsioa bezain garrantzitsua dela non eta nola inbertitzen den. Ez du balio "café para todos", baizik eta ondo zehatu behar dugu, ondo identifikatu behar dugu non inbertitzen dugun eta nola inbertitzen dugun.
Eta espero dugu Gobernu honek horren inguruan hausnarketa bat egitea berandu baino lehen, eta egoerari buelta emateko prestutasuna izatea. Hori da geratzen zaigun itxaropena. Gure ustez, titularrak ez direlako bidea. Kanpainak ez direlako bideak. Bidea, elkarlana, lan serioa, konpromisoa, baliabideak, neurriak dira. Eta gu bidai horretarako prest gaude eta bidaia horretarako bidelagun izateko prest gaude. Baina horretarako, jakin nahi duguna da Hezkuntza Sail honek, sailburu honek, ze egitasmo dituen hezkuntza sistema hobetzeko.